b'\n_START_ARTICLE_\nJanez Filip Cobenzl\n_START_SECTION_\n\xc5\xbdivljenje\n_START_PARAGRAPH_\nRodil se je 28. maja v Ljubljani v znani plemi\xc5\xa1ki dru\xc5\xbeini Cobenzl. Po doma\xc4\x8dem \xc5\xa1olanju v Ljubljani in Gorici, je \xc5\xa1tudiral na Dunaju in v Salzburgu ter stopil v dr\xc5\xbeavno finan\xc4\x8dno slu\xc5\xbebo v Bruslju. Potem je 1767 postal visok finan\xc4\x8dni uradnik na Dunaju._NEWLINE_Diplomatsko karero je za\xc4\x8del, ko je leta 1777 spremljal cesarja Jo\xc5\xbeefa II. v Francijo, nato je bil, 1779 delegat pri mirovnem kongresu v T\xc4\x9b\xc5\xa1inu, med 1792-1793 zunanji minister, 1797 mirovni delegat v Campu Formiu, po podpisu lunevillskega mira je 1801 postal avstrijski veleposlanik v Parizu, kjer je ostal do 1805, ko se je upokojil in do smrti \xc5\xbeivel na Dunaju._NEWLINE_Duhovnik Andrej Lavrin ga je \xc5\xbee 1779 \xc5\xa1tel za Slovenca; vsekakor je bil dober poznavalec Slovencev in sloven\xc5\xa1\xc4\x8dine ter je po sklenjenem miru v Sch\xc3\xb6nbrunnu v no\xc4\x8di s 15. oktobra na 16. oktober 1809 informiral Napoleona o narodnostnih razmerah v Ilirskih provincah. Cobenzl je vsekakor vedel nekaj o tem, saj je bil lastnik gradu v Ribnici pa tudi Napoleona je osebno poznal._NEWLINE_Cobenzl se je gibal v manj\xc5\xa1em krogu izobra\xc5\xbeenih in svobodomiselnih plemi\xc4\x8dev in plemkinj, ki se jim je pridru\xc5\xbeil tudi cesar Jo\xc5\xbeef II. Razen za umetnost se je zanimal tudi za naravo. Okrog svojega letnega dvorca na Reisenbergu pri Dunaju (danes je ta predel imenovan Cobenzl[berg]) je uredil krajinski park, ki so ga zlasti poleti radi obiskovali povabljeni gosti, med katere je sodil tudi skladatelj Wolfgang Amadeus Mozart._NEWLINE_Z o\xc4\x8detom Gvidonom, \xc4\x8dlanom Akademije arkadijcev v Gorici, je omogo\xc4\x8dil \xc5\xa1olanje slikarju Francu Kav\xc4\x8di\xc4\x8du, s tem da ga je priporo\xc4\x8dil Jo\xc5\xbeefu II., ki ga je poslal na \xc5\xa1olanje v Italijo. Cobenzl je ostal Kav\xc4\x8di\xc4\x8dev mecen in za\xc5\xa1\xc4\x8ditnik vse do svoje smrti._NEWLINE_Umrl je 30. avgusta 1810 na Dunaju, bil je zadnji predstavnik svoje dru\xc5\xbeine in z njim je dru\xc5\xbeina izumrla, tako je vse svoje premo\xc5\xbeenje zapustil sorodniku grofu Mihaelu Coroniniju-Cronbergu iz Gorice.'